A4-0462/98

Päätöslauselma komission valmisteluasiakirjasta yhteisen kalastuspolitiikan (YKP) paremmasta soveltamisesta - Toimintasuunnitelma (SEC(98)0949 - C4-0378/98)

Euroopan parlamentti, joka

- ottaa huomioon komission valmisteluasiakirjan (SEC(98)0949 - C4-0378/98),

- ottaa huomioon komission tiedonannon neuvostolle ja Euroopan parlamentille valvonnan kehittymisestä yhteisessä kalastuspolitiikassa (KOM(98)0092 - C4-0134/98) sekä 18. syyskuuta 1998 siitä antamansa päätöslauselman ((EYVL C 313, 12.10.1998, s. 241.)),

- ottaa huomioon 6. marraskuuta 1997 antamansa päätöslauselman yhteisestä kalastuspolitiikasta vuoden 2002 jälkeen ((EYVL C 358, 24.11.1997, s. 43.)),

- ottaa huomioon kalatalousvaliokunnan mietinnön (A4-0462/98),

A. ottaa huomioon, että se oli pyytänyt toimintaohjelmaa ja siihen kuuluvaa yksityiskohtaista aikataulua yhteisen kalastuspolitiikan valvontajärjestelmissä havaittujen puutteiden korjaamiseksi,

B. ottaa huomioon, että vaikka valvontaa koskevan asetuksen (ETY) N:o 2847/93 ((EYVL L 261, 20.10.1993, s. 1.)) hyväksymisen jälkeen on tapahtunut huomattavaa edistymistä, YKP:n valvonnassa on edelleen puutteita, jotka on mahdollisimman pian korjattava,

C. pitää mahdottomana hyväksyä, että joidenkin jäsenvaltioiden toimittamat yhteisön lainsäädännön edellyttämät tiedot ovat erittäin suppeita ja joissakin tapauksissa jopa olemattomia,

D. ottaa huomioon, että ongelmat kalastuksen valvonnan säännöksissä ja sen toteutuksessa asettavat ne kalastajat, jotka eivät tee petoksia, muita heikompaan asemaan ja syövyttävät alan ammattilaisten toimielimiä kohtaan tuntemaa luottamusta,

E. ottaa huomioon yhteisön lainsäädännön Välimerelle myöntämän erityiskohtelun, sillä kun muilla yhteisön vesillä aluksiin kohdistetaan yhä tiukempia valvontatoimia, mukaan lukien satelliittivalvontaa, Välimerellä toimivilta laivastoilta ei edellytetä edes perusvelvollisuuksia, kuten kalastuspäiväkirjaa tai pyynti-ilmoituksia,

F. ottaa huomioon, että törkeiden rikkomusten yhteisymmärryksessä toteutettu yhtenäinen määrittely, sekä yhtäläisiin ja vertailukelpoisiin perusteisiin nojaava rangaistusten soveltaminen ovat keskeisessä osassa, kun pyritään saamaan kalastajat ja laivanvarustajat hyväksymään nämä toimet ja tekemään yhteistyötä,

G. ottaa huomioon, että vastuuntuntoisen kalastuksen harjoittaminen vaatii kunnollista ja tasapuolista kalavarojen suojelupolitiikkaa, jonka toteuttamiseksi tehokkaasti tarvitaan valvontajärjestelmiä, jotka helpottavat ja vahvistavat vastuuntuntoisen kalastuksen puolesta tehtävää työtä, ja että on myös käynyt välttämättömäksi suojella kalavaroja jäsenvaltioiden toteuttamilla yhteensovitetuilla toimenpiteillä,

H. ottaa huomioon, että valvontatoimien tulee koskea koko kalastuselinkeinoa, etenkin kalastustapoja, kalojen vähimmäiskokoa ja aluksia, joiden toiminnalla on eniten vaikutusta kalavaroihin,

I. ottaa huomioon, että valvontapolitiikan kehittäminen vaatii onnistuakseen laajemmin eri yleisten, täydentävien ja keskenään riippuvaisten politiikan alojen integroimista ja selkeyttämistä, ja että niiden täytäntöönpanon on tapahduttava yhtäaikaisesti,

J. ottaa huomioon, että valvontajärjestelmien kehittämisessä tarvitaan sekä yhteisön että jäsenvaltioiden budjettivaroja, koska kysymys on valtamerten ja niiden luonnonvarojen suojelusta, eli selkeästi yleistä etua koskevasta tavoitteesta,

K. ottaa huomioon, että unionin jäsenvaltioiden ja komission kalastuksen valvonnasta vastaavien yksiköiden välistä tehokasta yhteistyötä on vahvistettava,

L. katsoo, että on kiinnitettävä lisää huomiota kalastusalan tuotteiden valvontaan heti niiden saavuttua yhteisön alueelle, kuljetusmuodosta riippumatta, ja ensimmäisen myynnin jälkeen, siten että varmistetaan koko kauppaketjun seuranta lopulliseen kuluttajaan asti; yhteisöön kolmansista maista tuotujen kalatuotteiden valvontaan on myös sovellettava samoja kriteerejä, etenkin EU:n terveys- ja hygieniasäännöksiä ja kalavarojen kestävää hoitamista koskevia sääntöjä;

1. Hyväksyy komission esittämän toimintasuunnitelman ja pitää sitä uutena myönteisenä askeleena kohti Euroopan parlamentin toistuvien pyyntöjen täydellistä toteuttamista;

2. Katsoo, että ollakseen tehokkaita valvontatoimet eivät saa olla yksittäisiä tai sillä tavoin ensisijaisia, että unohdetaan tai jätetään vähemmälle huomiolle muiden politiikan alojen käytännön täytäntöönpano, koska myös ne ovat keskeisiä kalastusalan yhteisen politiikan kunnolliselle toteuttamiselle;

3. Katsoo, että komission ja jäsenvaltioiden ja jäsenvaltioiden keskeinen laajempi ja tehokkaampi yhteistyö seuranta- ja valvontatoimien alalla on tarpeen, ja että tämän yhteistyön varmistamiseksi komission on tehtävä aloite; muistuttaa, että päävastuu valvonnasta kuuluu jäsenvaltioiden toimivaltaan ja on niiden vastuulla;

4. On sitä mieltä, että edellisessä kohdassa esitetyn laajemman yhteistyön toteuttamisessa komission asiakirjan kohta «Valvonta ja ponnistelut» ansaitsee kiitosta, mutta katsoo, että komission on toimitettava samat tiedot neuvostolle ja Euroopan parlamentille myös omasta valvontahenkilöstöstään vuosittaisessa valvontakertomuksessaan;

5. Pitää keskeisenä kalastajien, tuottajajärjestöjen ja varustamoiden osallistumista ja yhteistyötä keskustelussa valvontapolitiikan kehittämiseksi, sillä ilman näiden tahojen hyväksyntää ja yhteistyötä tämän politiikan tehokkuus käytännössä ja siinä tarvittava suurempi avoimuus ovat vaarassa;

6. Katsoo, että valvontajärjestelmän pitää perustua luotettaviin tietoihin, joiden avulla tietoja voidaan käsitellä oikein ja parantaa järjestelmän avoimuutta;

7. Pitää ratkaisevana tässä yhteydessä vakaiden olosuhteiden saamiseksi alalle kalavarojen saatavuutta koskevien oikeudellisten määräysten säilyttämistä sekä 15. toukokuuta 1997 antamansa kansainvälisiä kalastussopimuksia koskevan päätöslauselman ((EYVL C 167, 2.6.1997, s. 130.)) ja edellä mainitun 6. marraskuuta 1997 antamansa yhteisen kalastuspolitiikan tulevaisuutta vuoden 2002 jälkeen koskevan päätöslauselman seurantaa;

8. Toistaa vaatimuksensa, että pyyntiponnistukset on sovitettava kalavarojen mukaan, ja huomauttaa, että tässä voidaan käyttää monipuolisesti eri tapoja, ei pelkästään laivastojen supistuksia; katsoo, että käytettiinpä mitä tapoja hyvänsä, niihin on sisällytettävä asianmukaisesti yhteisesti toteutettavia rahallisia korvauksia varustamoille, kalastajille ja perustelluissa tapauksissa jalostusteollisuudelle sekä erityisiä ja mukautettavia uudelleenkoulutus- ja ammattikoulutusohjelmia ja ammatillista uudelleen suuntautumista ja työelämään pääsyä tukevia toimia; katsoo, että Euroopan sosiaalirahaston tukea kalastusalan uudelleenkoulutukseen ja ammatilliseen koulutukseen on seuraavassa toimintaohjelmassa lisättävä tuntuvasti ja kalastusalan koulutusstandardit olisi yhdenmukaistettava koko yhteisössä;

9. Muistuttaa tässä yhteydessä, että kolmannen sukupolven monivuotisten ohjausohjelmien soveltaminen oli epätasaista eri jäsenvaltioissa, mikä aiheutti epäoikeudenmukaisia tilanteita; katsoo näin ollen, että neljännen sukupolven monivuotisten ohjausohjelmien yhteydessä on palattava jäsenvaltioiden tasapuoliseen kohteluun;

10. Huomauttaa uudelleen tarpeesta luoda yhdenmukaiset mittarit yhteisön eri laivastojen ominaisuuksien, koon, kapasiteetin ja tuottavuuden vertailemiseksi, siten että arvioidaan niiden pyyntiponnistuksia ja pyritään samalla arvioimaan uudenaikaistamisen ja teknisen suorituskyvyn paranemisen sekä huipputeknologian vaikutuksia kalavarojen hyödyntämiseen, ja laatimaan niiden mukaisesti mahdollisesti tarvittavia säätelytoimia;

11. Pyytää riittävää ja kokonaisvaltaista yhteisrahoitusta valvontajärjestelmän kehittämisestä aiheutuvien kulujen kattamiseksi ja lisäämään tarpeellisia henkilöstöresursseja ja ottamaan käyttöön uutta teknologiaa, erityisesti yleistämällä satelliittivalvontajärjestelmän käyttöä;

12. Pitää olennaisena muiden yhteisön politiikan alojen kehittämistä ja selkeyttämistä kiinteässä yhteistyössä jäsenvaltioiden ja kansainvälisten järjestöjen kanssa sekä tieteellisen tutkimussuunnitelman laatimista kalavarojen tilasta ja kehityksestä ja kalastuksen ja eri saastelähteiden vaikutuksista niihin;

13. Pyytää komissiota huolehtimaan siitä, että valvontatoimet maalla ja merellä toteutetaan yhteisymmärryksessä ja yhtä joutuisasti riippumatta siitä, mikä jäsenvaltio suorittaa valvonnan tai minkä lipun alla tarkastettava laiva purjehtii;

14. Vaatii, että yhteisön vesillä kalastavien kolmansien maiden alusten, mukaan lukien niin sanottujen mukavuuslippulaivojen, kalastuksen ja saaliin purkamisen valvontaa vahvistetaan, jotta yhteisön kalastajien luottamus valvontajärjestelmän puolueettomaan toimintaan palautuu;

15. Pyytää laajempaa yhteistyötä jäsenvaltioiden kesken ja niiden ja komission välillä, jotta kalastusalan tuotteiden myyntiketjuja voidaan valvoa kunnolla; tässä yhteistyössä on oltava mukana tuottajajärjestöt, varustamoiden ja kalastajien yhdistykset, joiden osallistumiseksi on luotava tarvittavat tukijärjestelmät;

16. Katsoo, että pyydettävien kalalajien vähimmäiskokoa koskevat määräykset on yhdenmukaistettava ja pyytää kiinnittämään erityishuomiota nuorten kalojen saaliiden purkuun ja myyntiin;

17. Kehottaa komissiota korjaamaan epätasapainon, joka vallitsee tällä hetkellä yhteisön vesillä toteutettavan valvonnan ja kansainvälisillä vesillä toteutettavan valvonnan välillä;

18. Katsoo, että EU:n alueella pyydettävien ja myytävien kalastusalan tuotteiden sertifiointia ja yhdenmukaistamista on kehitettävä ottamalla huomioon sosiaalisesti ja ympäristöpoliittisesti hyväksyttävät alkuperä, terveydellinen tila ja tuotantomenetelmät, ja estettävä sellaisten tuotteiden tuonti, saaliiden purku ja myynti, jotka eivät vastaa EU:n vähimmäiskokovaatimuksia ja suojelusäännöksiä sekä hygieniaa koskevia määräyksiä;

19. Kehottaa komissiota esittämään ehdotuksia sekä EU:sta että kolmansista maista peräisin olevien kalatuotteiden saaliiden purkamisen - riippumatta kuljetusmuodosta - jälkeisen valvonnan parantamiseksi toteuttamalla järjestelmä, jossa tavaran alkuperä ja olinpaikka voidaan tunnistaa koko kuljetuksen aikana lopulliseen myyntipaikkaan asti ja laittoman kokoisen kalan ja laittomasti pyydetyn kalan myynti voidaan estää;

20. Pyytää ryhtymään toimiin, joilla kolmansien maiden alukset saadaan tarkastusten ja satelliittivalvonnan piiriin niiden kalastaessa yhteisön vesillä;

21. Kehottaa poikkeuksetta kaikkia jäsenvaltioita kehittämään kokonaisvaltaisesti niiltä edellytettävää valvontatoimintaa ja täyttämään tarkoituksenmukaisesti ja täsmällisesti tiedottamisesta annetut määräykset;

22. Katsoo, että joidenkin jäsenvaltioiden yhä edelleen toimittaessa puutteellisia tietoja niiden laivastoja ei voida kunnolla valvoa, ja pyytää tutkimaan, voidaanko toistuvasta tietojen pimittämisestä määrätä rangaistuksia;

23. Katsoo, että komission on edelleen laadittava vuosittainen valvontakertomus ja sen on oltava pelkkää tilannekatsausta yksityiskohtaisempi ja siinä on myös arvioitava riittävissä määrin, missä kohdin muutostoimenpiteet ovat välittömästi tarpeen;

24. Kehottaa hyödyntämään valvonnassa enemmän tieto- ja viestintätekniikkaa, mukaan lukien satelliittivalvonnan käyttö, paperinkäyttöön perustuvan järjestelmän tehottomuuden vähentämiseksi;

25. Pyytää komissiota tekemään ehdotuksia, joilla varmistetaan kaikille Euroopan unionin kalastajille samanarvoiset rangaistukset samoista törkeistä rikkomuksista, ja käyttämään viipymättä aloiteoikeuttaan ehdottamalla kaikissa unionin jäsenvaltioissa sovellettavaa yhdenmukaista kurinpito- ja rangaistusjärjestelmää;

26. Pyytää komissiota asettamaan etusijalle jäsenvaltioiden tarkastajien välisten vaihto-ohjelmien kehittämisen ja rahoituksen sekä valtioiden hallintojen välillä että niiden ja yhteisön kalastushallinnon välillä siten, että saadaan yhteinen käsitys tarkastusten määrittelystä ja niiden toteuttamistavasta; pyytää lisäksi että eri hallintoelimille luodaan vertailukelpoisia ja yhteisesti hyväksyttyjä koulutus- ja erikoistumisjärjestelmiä;

27. Kehottaa lujittamaan eri kansallisten hallintojen tietokantayhteistyötä, samoin kuin niiden ja komission välistä yhteistyötä, mutta varmistamaan samalla tietojen luottamuksellisuuden;

28. Pitää aloitetta myönteisenä, mutta on huolissaan komission asiakirjan III-2 kohdan koehankeluettelon sisällöstä, sillä siinä keskitytään liikaa tiettyjen alueiden valvontaan, mutta unohdetaan kokonaan toiset alueet, joissa tarkastusyhteistyö on yhtä lailla välttämätöntä; ehdottaa sen vuoksi, että luetteloon sisällytetään Välimeren kalastuksen koehankkeen toteuttaminen;

29. Kehottaa komissiota valmistelemaan kiireellisesti tarkastusmenettelyjä koskevan menettelytapasäännöstön;

30. Pahoittelee, että päinvastoin kuin komission asiakirjan ennen 1999 loppua suoritettavien tutkimusten aikataulua koskevassa kohdassa väitetään, vuonna 1998 ei ole julkaistu yhtään komission tutkimusta hallinnollisten asiakirjojen formaatin mukauttamisesta (kalastuspäiväkirjat, purkausselvitykset ja myyntiasiakirjat) Välimeren tilanteeseen ja erityisen kalastuksen (trooppinen tonnikala) olosuhteisiin; vaatii erityisesti, että Välimeren olosuhteisiin mukauttamisen vuoksi komission on vuonna 1999 suoritettava asiakirjassaan mainitsemansa tutkimukset ja toimitettava neuvostolle ehdotus edellä mainitun asetuksen (ETY) N:o 2847/93 muuttamisesta siten, että 40 artiklan 3 kohdassa oleva poikkeus kumotaan;

31. Katsoo edellisessä kohdassa mainitun asian koskevan myös komission asiakirjan VII kohtaa «Aikataulutiivistelmä vuosille 1998 - 1999«; ei vastusta parempien valvontamenetelmien käyttöönottamista, mutta pyytää komissiota kiinnittämään huomiota eri alueita koskevien säännösten kasvaviin eroihin, ja siihen vallitsevaan epäjohdonmukaisuuteen, että samaan aikaan, kun joihinkin aluksiin sovelletaan kaikentyyppistä valvontaa, mukaan lukien satelliittivalvontaa, eräillä ekologisesti herkillä kalastusalueilla, kuten Välimerellä, ei vaadita edes kalastuspäiväkirjan pitämistä;

32. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.